Bǐ ngádúgan ai mvús, ńdɔ̄ bǐ ngákə̄ á ńkōd ńnam ḿfág máŋ másúg, ḿból Ńtondôbə a ngábénde mā. Məmǒs məmǒs bǐ kilígan ǹkǒl Séîr á nyɔ́l. 2Ńdɔ Ǹtondôbə ǎ zu mə kǎd naa: 3Mǐ daŋ yǎ kilan ńkǒl á nyɔ́l kɔ́m: nɔŋán é zēn yābəbə âkoé. 4Ó və̄ fə ayɔŋ ábéndé dī myǎyi kə́ lod á sí bəbə́nyɔ̄ŋ báán bɔ́n bə́ Ezaú á bə́ tɔ̄á á Séîr, bâkɔn mína wɔ̌ŋ, vədá mǐ bɔɔ okálá. 5Tə myǎtsag bɔ́, ású mǎyǐ kig mína və́ dzóm yā sí dzābá, tɔ mǎn nyidiga dzóm. Ezaú énye mə ngávə́ ńkǒl Séîr nə́ ó bɔ ngab sí dzīé. 6Bídí myāyi dí mǐ kusu byá ábə̄ bɔ́ ai mɔ́ni: mǐ kusǔ fə ai mɔní mə́ndím myāyi nyú. 7Ású Ńtondôbə Zambá woe a ngáman wa fúbu á mim̀bɔán míē mísə, a ngábaala wa éyɔŋ ǒ wulugu é mod ńkōd ńnam nyɔ́; aná ó kwí yǎ mīḿbú mə̄wóm mə́nyi. Ǹtondôbə Zambá woe a tɔá ai wa tə nâ ó dzə́mán ai dzóm. 8Ńdɔ bǐ ngáman lǒd bə̄bədzāŋ, bɔ́n bə́ Ezaú á bə́ tɔ̄á á Séîr á ńdzɔ̄ŋ yā Araba ai Eilat ai ényú yā Esiôn ­Gɛvɛr. Ńdɔ̄ byǎtsénde zěn, bǐ nɔŋɔ́ ńdzɔ́ŋ yā á ńkōd ńnǎm yā Moab. 9Ǹtondôbə nyé ai ma nâ: “Tə watsag Moab, tə watádī nyé ai bitá: ású mǎyǐ kig wa və́ dzóm yā sí dzīē: bɔ́n bə́ Lód ḿbɔ̄ mə ngávə́ Ar nə́ á bɔ̄ sí dzābán. 10Ósúsúa, ayɔ̌ŋ Emít ḿbɔ̄ bə́ ngábə́ tɔá étēde, mod ayɔŋ ǹnén ábuí, bə́ yaba bə́ kwí anə́ bə́ Anakít. 11Bə́ ngábə́ fulan bɔ́ ai bə́ Refaít, dzam də́dā anə́ bə Anakít, vədá bə Moabít bálóē bɔ́ nâ Emít. 12Dzam də́dā á Séîr bə Horít, ḿbɔ̄ bə́ ngábə́ tɔá étēde ósúsúa, ńdɔ̄ bɔ́n bə́ Ezaú bə́ ngáman bɔ́ fadi sí bə́ mān bɔ wé ású yə̄ nâ bə́ zu tɔbɔ á məyian mábán anə́ fə̄ Ísraɛ̂l a ngábɔ á sí dzīē. Ngab yǎ á ngānɔŋ ábə Ǹtondôbə.